Ewari araa zebodꞌo basia Egiptodꞌeba ẽzoadꞌata krĩcha judíorãba fiesta obadata, mawũẽ Jesús wãrĩzesia Jerusalén pʉwʉrʉedꞌa.
Maʉ̃ne Daizeze dedꞌa ewara maẽ ũdukuasia Daizezeita babueidꞌebemata nendo bꞌeta pakꞌata, ovejata, palomata, plata kꞌãbiabadasidꞌa ũdusia mama jewedꞌa bꞌeta.
Mawũẽ lasota bio baratʉ edape Daizeze dedꞌa ewara maẽbara jõma ãĩ jʉrekuasia ãzhi oveja bawara, ãzhi pakꞌa bawara, monedara kuekuasia plata kꞌãbiabadadꞌera, burekuasia mesara.
Mobe paloma nendobadaa mawũãsia: Ãĩ edeudua naʉ̃ namaʉ̃bara, mʉ Zeze deta kꞌãwũã orãũdua ne nendobada deta.
Mobebʉrʉ izha jʉrʉkuadꞌabara bude basidꞌa maʉ̃ẽnabemata zhi bꞌʉmata mawũã bꞌʉta: Mʉã bʉ dera kꞌãbãẽã jiwa bꞌʉa.
Maʉ̃nerã judíorãba mawũãsidꞌa: ¿Sãwũãta daia kꞌawuabirua Daizezeba kꞌãwũã obi nʉmʉbʉrʉ?
Mawũãnaĩ Jesúsbara panaʉ̃ mawũãsia: Naʉ̃ Daizeze dera ãrĩũdua, mʉã ewari ũbeadꞌe wakusa pãrãña.
Mawũãĩ judíorãbara mawũãsidꞌa: Naʉ̃ Daizeze dera cuarenta y seis añone pãrãsidꞌa, ¿maʉ̃ta bʉara ewari ũbeadꞌe pãrãĩka?
Mawũã Daizeze deta jarabʉrʉra Jesúsbara jarasia izhi kꞌakuata.
Maʉ̃neba beudꞌata piradrʉbʉrʉdꞌera izha jʉrʉkuadꞌabara bude basidꞌa maʉ̃ta jaradꞌata, mawũẽ ĩjãsidꞌa maʉ̃ẽnabemata zhi bꞌʉmata, aramaʉ̃ne ĩjãsidꞌa bedꞌeata Jesúsba jaradꞌara.
Jesúsbara kꞌaua zhãrãnebema jõma
Jesús Jerusalénne bꞌʉta, Egiptodꞌeba ẽzoadꞌata krĩcha fiesta obadadꞌe bꞌʉdꞌe, izhidꞌebemata bioba ĩjãsidꞌa ũdudꞌakꞌata bio onʉmʉta ũdubʉdaba.
Mawũãmina Jesúsbara kꞌawuasia ãzhara wãrĩnu ĩjãbʉda ẽãta, zhãrãnebema jõma kꞌau baera.
Aramaʉ̃ne zhãrãnebema jaradꞌaira nesidꞌa ẽbasia, aramaʉ̃ne izhara kꞌau basia sodꞌera zhãrã sãwũã bꞌeta.